Klagte teen SAID-hoës laat vaarArgieffoto Die nasionale direkteur van openbare vervolging het besluit om die klagte teen Ivan Pillay, Andries Janse van Rensburg en Johan van Loggerenberg, wat onder verdenking gebring is in die sogenaamde geheime eenheid by die Suid-Afrikaanse Inkomstediens (SAID), terug te trek. Die drie is aanvanklik daarvan beskuldig dat hulle in 2007 meeluisterapparaat in die hoofkantoor van die Nasionale Vervolgingsgesag (NVG) in Silverton, Pretoria, geplant het. Die mans is ook aangekla van oortredings van die Wet op die Regulering van Onderskepping van Kommunikasie, beter bekend as Rica-wetgewing, asook korrupsie. Pillay, Van Loggerenberg en Janse van Rensburg het vroeër die Pretoriase hooggeregshof genader vir ŉ bevel om die strafsaak teen hulle te laat vaar. Hul regsverteenwoordiger, Bernard Hortz, het in Oktober aangevoer die mans word geviktimiseer omdat hulle staatskaping probeer stuit het. Nou het die nasionale direkteur van openbare vervolging, adv. Shamila Batohi, wel besluit om die saak te laat vaar. “Nadat die verdediging ŉ versoek gerig het dat die besluit om te vervolg hersien word, het die nasionale direkteur van openbare vervolging ŉ paneel aangestel om die saak te oorweeg en aanbevelings te doen,” sê die NVG in ŉ verklaring. “Ná ŉ versigtige oorweging van al die bewyse en ander relevante inligting, het alle lede van die paneel saamgestem dat daar geen redelike kans is op suksesvolle vervolging wat een van die aanklagte betref nie,” sê die NVG. “Daarom beveel die paneel aan dat alle klagte teen die beskuldigdes laat vaar word.” Die paneel het dié aanbevelings in ŉ verslag aan Batohi oorhandig, wat dit oorweeg het en gesprekke met die paneel daaroor gevoer het. “Die nasionale direkteur van openbare vervolging stem saam met die paneel dat daar geen kans op suksesvolle vervolging van die saak bestaan nie. Gevolglik word alle klagte teen die beskuldigdes teruggetrek.”